กรุงเทพประกันชีวิตบุกเขมร
จับมือรัฐบาลตั้งบริษัทรายแรกไตรมาส 2 ฟันกำไรโต 114%
18 ส.ค. 2554

จับมือรัฐบาลตั้งบริษัทรายแรกไตรมาส 2 ฟันกำไรโต 114% 
กรุงเทพประกันชีวิต สยายปีกร่วมทุนรัฐบาลกัมพูชาตั้งบริษัทประกันชีวิตเป็นแห่งแรกในประเทศ
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทได้เข้าไปร่วมลงทุนกับรัฐบาลกัมพูชาเพื่อจัดตั้งบริษัท แคมโบเดีย ไลฟ์ อินชัวร์รันส์ ขึ้นมา และคาดว่าจะเริ่มขายประกันชีวิตให้กับประชาชนกัมพูชาได้ประมาณต้นปีหน้า
ทั้งนี้ การเข้าไปร่วมลงทุนในบริษัท แคมโบเดีย ไลฟ์ อินชัวร์รันส์ เพื่อต้องการหาช่องทางลงทุนระยะยาวในธุรกิจประกันชีวิตของกัมพูชา ซึ่งจะเป็นประโยชน์ในการขยายฐานธุรกิจในอนาคต เพราะที่ผ่านมากัมพูชายังไม่เคยอนุญาตให้บริษัทประกันชีวิตรายใดเข้าไปประกอบธุรกิจมาก่อน ครั้งนี้จึงถือเป็นบริษัทประกันชีวิตบริษัทแรกของกัมพูชาที่เข้าไปลงทุนได้ ขณะที่บริษัทประกันวินาศภัยมีอยู่ในกัมพูชาแล้วประมาณ 6-7 บริษัท
“ทางเราเห็นโอกาสในการพัฒนาของประเทศเพื่อนบ้าน และยังเป็นการรองรับเรื่องของประชาคมอาเซียนที่กำลังจะเกิดขึ้นอีกด้วย ซึ่งในเรื่องของการเรียนรู้หรือการพัฒนาแบบประกันนั้น ทางผู้ถือหุ้นทั้งในส่วนของกรุงเทพประกันชีวิต บริษัทจากอินโดนีเซียและจากฮ่องกง ก็จะร่วมมือซึ่งกันและกัน เพื่อผลักดันให้ธุรกิจประกันชีวิตเกิดขึ้นในกัมพูชาให้ได้ โดยในส่วนของกรุงเทพประกันชีวิตจะเป็นรูปแบบของการบริหารจัดการ การรับประกันชีวิตและการฝึกอบรมต่างๆ” นายโชน กล่าว
อย่างไรก็ตาม ธุรกิจประกันชีวิตในกัมพูชาคงต้องใช้เวลาพอสมควร เนื่องจากประชาชนส่วนใหญ่ของกัมพูชายังมีรายได้น้อยและการทำประกันชีวิตก็จะทำให้มีค่าใช้จ่ายเพิ่มขึ้นอีก ดังนั้นสิ่งท้าทายคือ ต้องการให้ประชาชนกัมพูชาเห็นประโยชน์ของประกันชีวิต ซึ่งแบบประกันที่เหมาะสมในช่วงแรก คงเป็นแบบที่เน้นเรื่องความคุ้มครองของประชาชนเป็นหลัก
สำหรับบริษัท แคมโบเดีย ไลฟ์ อินชัวร์รันส์ นั้น จะมีทุนจดทะเบียนเริ่มต้นที่ 7 ล้านเหรียญสหรัฐหรือประมาณ 210 ล้านบาท โดยมีรัฐบาลกัมพูชาถือหุ้นใหญ่สุด 51% บริษัท PT Asuransi Central Asia 19% บริษัท Asia Insurance Company Hong Kong 10% บริษัท กรุงเทพประกันภัย 10% ส่วนที่เหลือเป็นของบริษัท กรุงเทพประกันชีวิตอีก 10% หรือเป็นเงินลงทุนประมาณ 21 ล้านบาท
ทั้งนี้ ผลการดำเนินงานของบริษัทช่วงไตรมาส 2 ที่ผ่านมา บริษัทมีกำไร 1,292 ล้านบาท เพิ่มขึ้น 689 ล้านบาท หรือ 114% เมื่อเทียบกับงวดเดียวกันของปีก่อนที่มีกำไรสุทธิ 602 ล้านบาท